Աննա Ասատրյան

**Աննա Գրիգորի Ասատրյան** (), հայ երաժշտագետ, արվեստագիտության դոկտոր (2008), պրոֆեսոր (2012)։ Հայաստանի արվեստի վաստակավոր գործիչ (2013)։

## Կենսագրություն
Աննա Ասատրյանը ծնվել է 1968 թվականին Երևանում։ 1983 թվականին ավարտել է Երևանի Նադեժդա Կրուպսկայայի անվան N 19 միջնակարգ դպրոցի ութամյա դասընթացը և Երևանի մանկական ձայնի պահպանման երաժշտական դպրոցը։
1987 թվականին ավարտել է Երևանի Ռոմանոս Մելիքյանի անվան երաժշտական ուսումնարանի տեսական բաժինը՝ եղել Լենինյան կրթաթոշակառու, 1992 թվականին՝ Երևանի Կոմիտասի անվան պետական կոնսերվատորիայի վոկալ-տեսական ֆակուլտետի երաժշտագիտության բաժինը (ղեկավար՝ Էդվարդ Փաշինյան)` եղել Կոմիտասի անվան կրթաթոշակառու, ընտրվել Կոնսերվատորիայի գիտական խորհրդի անդամ։ 2001 թվականին ավարտել է ՀՀ ԳԱԱ Արվեստի ինստիտուտի ասպիրանտուրան (արտադրությունից չկտրված)՝ ԺԷ.00.02 – «Երաժշտական արվեստ» մասնագիտությամբ (գիտական ղեկավար՝ Գևորգ Գյոդակյան)։

## Աշխատանքային գործունեություն
* 1991-2003 թվականներին՝ Երևանի Ռոմանոս Մելիքյանի անվան երաժշտական ուսումնարանի դասատու
* 2000-2002 թվականներին՝ Հայկական բաց համալսարանի երաժշտագիտության ֆակուլտետի դեկան
* 2002-2003 թվականներին՝ ՀՀ ԳԱԱ Արվեստի ինստիտուտի գիտաշխատող
* 2003-2005 թվականներին՝ ՀՀ ԳԱԱ Արվեստի ինստիտուտի գիտական քարտուղար
* 2005 թվականից՝ ՀՀ ԳԱԱ Արվեստի ինստիտուտի տնօրենի՝ գիտական գծով տեղակալ
* 2009-2016 թվականներին՝ ՀՀ ԳԱԱ Արվեստի ինստիտուտի Սփյուռքահայ արվեստի (ներկայումս՝ սփյուռքահայ արվեստի և միջազգային կապերի) բաժնի վարիչ
* 2016 թվականի փետրվարի 1-ից ՀՀ ԳԱԱ Արվեստի ինստիտուտի Երաժշտության բաժնի վարիչ
* 2014 թվականի մարտի 1-ից «Կանթեղ» պարբերականի գլխավոր խմբագիրն է

## Երաժշտագիտական գործունեություն
2002 թվականից Տիգրան Չուխաճյան հիմնադրամի հիմնադիր-նախագահն է։ 2001 թվականին պաշտպանել է թեկնածուական դիսերտացիա «Տիգրան Չուխաճյանի օպերաները» թեմայով և ստացել արվեստագիտության թեկնածուի գիտական աստիճան, 2008 թվականին՝ դոկտորական դիսերտացիա «Հայ երաժշտական թատրոնը ԺԹ դարի երկրորդ կեսին. սկզբնավորումը և զարգացումը» թեմայով և ստացել արվեստագիտության դոկտորի գիտական աստիճան։ 2005-2007 թվականներին եղել է ՀՀ պետական բյուջեից գիտական և գիտատեխնիկական գործունեության պայմանագրային (թեմատիկ) ֆինանսավորմամբ «Տիգրան Չուխաճյանի երաժշտական թատրոնը» թեմայի ղեկավար, 2008-2010 թվականներին՝ ՀՀ պետական բյուջեից գիտական և գիտատեխնիկական գործունեության պայմանագրային (թեմատիկ) ֆինանսավորմամբ «Տիգրան Չուխաճյանի ստեղծագործական ժառանգությունը» թեմայի ղեկավար։

Գիտական հետաքրքրությունների ոլորտում նոր և նորագույն շրջանների հայ երաժշտության ուսումնասիրությունն է։
Հեղինակ է 10 մենագրության և ավելի քան 90 գիտական հոդվածների՝ տպագրված Հայաստանի, Ռուսաստանի Դաշնության, Իտալիայի, Լիբանանի, Իսրայելի գիտական ժողովածուներում և հանդեսներում։ Զեկուցումներով հանդես է եկել միջազգային և հանրապետական գիտաժողովներում։

### Կադրերի պատրաստում
* ԺԷ.00.02 – «Երաժշտական արվեստ» մասնագիտությամբ թեկնածուական որակավորման քննական հանձնաժողովի նախագահ
* ՀՀ ԳԱԱ Արվեստի ինստիտուտի գիտական աստիճանաշնորհման 016 մասնագիտական խորհրդի գիտական քարտուղարն է (2004 թվականից)
* Աննա Ասատրյանի գիտական ղեկավարությամբ պաշտպանվել է թեկնածուական 11 դիսերտացիա

## Պարգևներ, մրցանակներ
* ՀՀ արվեստի վաստակավոր գործիչ, 2013
* ՀՀ կրթության և գիտության նախարարության «Ոսկե հուշամեդալ», 2008
* ՀՀ ԳԱԱ նախագահության պատվոգիր, 2005
* Ֆրիտյոֆ Նանսենի մեդալ, 2014
* Մասնակցել է ՀՀ ԿԳՆ Գիտության պետական կոմիտեի կողմից հայտարարված «Արդյունավետ աշխատող 2014» և «Արդյունավետ աշխատող 2016» մրցույթներին և հաղթող ճանաչվել «Հայագիտության և հումանիտար գիտություններ» անվանակարգում

## Հասարակական գործունեություն
* Հայաստանի Նախագահ Սերժ Սարգսյանի կարգադրությամբ 2009 թվականին նշանակվել է Հանրային խորհրդի անդամ
* 2009 թվականին ընտրվել է Երևան քաղաքի ավագանու անդամ, Մշակույթի, կրթության և սոցիալական հարցերի մշտական հանձնաժողովի նախագահի տեղակալ։ 2013 թվականի մայիսի 5-ին վերընտրվել է Երևան քաղաքի ավագանու անդամ
* ՀՀԿ անդամ է 2013 թվականից
* Ընտրվել է Հումանիզմի պրոբլեմների ակադեմիայի նախագահության անդամ, Բնության և հասարակության մասին միջազգային ակադեմիայի իսկական անդամ։ «Ակունք» գիտական հոդվածների ժողովածուի խմբագրական խորհրդի անդամ է (2013)
* Հայաստանի կոմպոզիտորների միության անդամ (2013)
* Հայաստանի թատերական գործիչների միության անդամ (2013)
* Ընտրվել է Եկեղեցական ներկայացուցչական ժողովի պատգամավոր (2014)

## Հրատարակված աշխատություններ
* Աննա Ասատրյան, «Արշակ Բ». հայոց անդրանիկ օպերան, Երևան, «Ոսկան Երևանցի», 2006, 268 էջ։
* Աննա Ասատրյան, Հայաստանի պետական ակադեմիական երգչախումբ, Երևան, «Ամրոց գրուպ», 2007, 136 էջ, 8թ. նկ.:
* Աննա Ասատրյան, «Զեմիրե». Տիգրան Չուխաճյանի կարապի երգը, Երևան, «Ոսկան Երևանցի», 2009, 176 էջ, 1թ. նկ.:
* Աննա Ասատրյան, Ամենայն հայոց մաեստրոն. Հովհաննես Չեքիջյան, Երևան, «Ամրոց գրուպ», 2009, 240 էջ, 2 մամուլ ներդիր։
* Աննա Ասատրյան, ՀՀ ԳԱԱ Արվեստի ինստիտուտ – 50 (Պատ. խմբագիր՝ Ա.Աղասյան), Երևան, ՀՀ ԳԱԱ «Գիտություն» հրատ., 2010, 395 էջ + 32 էջ նկար։
* Աննա Ասատրյան, Տիգրան Չուխաճյանի երաժշտական թատրոնը, Երևան, ՀՀ ԳԱԱ «Գիտություն» հրատ., 2011, 480 էջ։
* Աննա Ասատրյան, Սփյուռքահայ արվեստ. արդի վիճակը և զարգացման հեռանկարները։ Լիբանանահայ թատրոն, Երևան, «Ոսկան Երևանցի», 2011, 184 էջ։
* Աննա Ասատրյան, Արա Պետրոսյան, Ավագ Պետրոսյան – 100, գիրք-ալբոմ,, Երևան, 2012, 200 էջ։
* Աննա Ասատրյան, Լիբանանահայ երաժշտություն. Արուսյակ Այնթապլյան, Երևան, ՀՀ ԳԱԱ «Գիտություն» հրատ., 2012, 160 էջ + 16 էջ նկ.:
* Արարատ Աղասյան, Աննա Ասատրյան, Հայ-ռուսական գեղարվեստական առնչությունների պատմությունից. Սանկտ Պետերբուրգ (XIX դար – XX դարի սկիզբ), Երևան, ՀՀ ԳԱԱ «Գիտություն» հրատ., 2015, 208 էջ)։

## Ծանոթագրություններ

## Արտաքին հղումներ
* Արվեստի ինստիտուտ, Աննա Ասատրյան

Կատեգորիա:ՀՀ արվեստի վաստակավոր գործիչներ
Կատեգորիա:Հայ պրոֆեսորներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Կատեգորիա:Հայաստանի կոմպոզիտորների և երաժշտագետների միության անդամներ
Կատեգորիա:ՀՀԿ անդամներ
Կատեգորիա:Հայաստանի հանրային խորհրդի անդամներ
Կատեգորիա:Երևանի ավագանու 3-րդ գումարման անդամներ
Կատեգորիա:Հայ երաժշտագետներ
Կատեգորիա:Արվեստագիտության դոկտորներ